ເມື່ອບໍ່ດົນມານີ້, ຢູ່ຮ່າໂນ້ຍ, ທ່ານພົນເອກ ໂຕເລີມ, ລັດຖະມົນຕີກະຊວງຕຳຫຼວດຫວຽດນາມໃຫ້ການຕ້ອນຮັບທ່ານເອກອັກຄະລັດຖະທູດ ອັງກິດປະຈຳຫວຽດນາມ Gareth Edward Ward.
ທີ່ການຕ້ອນຮັບ, ທ່ານພົນເອກ ໂຕເລີມ, ລັດຖະມົນຕີກະຊວງຕຳຫຼວດຫວຽດນາມ ສະເໜີວ່າ ໃນໄລຍະຈະມາເຖິງ, ສອງຝ່າຍຕ້ອງສືບຕໍ່ຜັນຂະຫຍາຍຂໍ້ຕົກລົງສະບັບຕ່າງໆທີ່ໄດ້ລົງນາມແລ້ວໃຫ້ມີປະສິດທິຜົນ, ພິເສດແມ່ນບົດບັນທຶກຊ່ວຍຈຳລະຫວ່າງລັດຖະບານຫວຽດນາມ ແລະລັດຖະບານສະຫະພັນລາຊະອານາຈັກອັງກິດ ແລະອຽກລັງເໜືອ ວ່າດ້ວຍການຮ່ວມມືປ້ອງກັນ ແລະຕ້ານການຄ້າມະນຸດ; ເພີ່ມທະວີການແລກປ່ຽນຂໍ້ມູນຂ່າວສານ, ບົດຮຽນ, ສົມທົບກັນກວດກາ, ສືບສວນສອບສວນ; ສົມທົບກັນຢັ້ງຢືນ, ສືບສວນບັນດາຄະດີ, ພັກພວກອາດຊະຍາກອນ; ສົມທົບກັນຕໍ່ສູ້, ມ້າງບັນດາຄະດີກ່ຽວກັບການຄ້າມະນຸດ ແລະ ສົ່ງຜູ້ໄປອົບພະຍົບຢ່າງຜິດກົດໝາຍ.
ທີ່ການຕ້ອນຮັບ,ທ່ານເອກອັກຄະລັດຖະທູດ ອັງກິດປະຈຳຫວຽດນາມ Gareth Edward Ward ປາດຖະໜາຢາກໃຫ້ສອງຝ່າຍສືບຕໍ່ຍາດໄດ້ໝາກຜົນຫຼາຍຢ່າງກວ່າອີກໃນຂົງເຂດຮັບປະກັນຄວາມເປັນລະບຽບຮຽບຮ້ອຍ, ຄວາມປອດໄພທາງສັງຄົມ, ການປ້ອງກັນ, ຕ້ານອາດຊະຍາກຳປະເພດຕ່າງໆ. ທ່ານເອກອັກຄະລັດຖະທູດ Gareth Edward Ward ຢືນຢັນວ່າ ໃນຖານະຕຳແໜ່ງຂອງຕົນ, ທ່ານຈະສືບຕໍ່ຊຸກຍູ້ສາຍພົວພັນຮ່ວມມືລະຫວ່າງ 2 ປະເທດເວົ້າລວມ ແລະ ລະຫວ່າງກະຊວງພາຍໃນອັງກິດ ແລະ ກະຊວງຕຳຫຼວດຫວຽດນາມເວົ້າສະເພາະ ນັບມື້ນັບພັດທະນາ, ເຂົ້າສູ່ລວງເລິກ ແລະ ມີປະສິດທິຜົນ.
ກ່ອນໜ້ານັ້ນ, ທ່ານ ໂຕແອັງຢູງ, ຮອງລັດຖະມົນຕີກະຊວງການຕ່າງປະເທດຫວຽດນາມ ໄດ້ມີການສົນທະນາທາງໂທລະສັບກັບທ່ານ Nigel Adams, ຮອງລັດຖະມົນຕີກະຊວງການຕ່າງປະເທດອັງກິດ ຮັບຜິດຊອບພາກພື້ນອາຊີ. ທ່ານ ໂຕແອັງຢູງ ສະແດງຄວາມປາດຖະໜາຢາກ ອັງກິດແບ່ງປັນບົດຮຽນກ່ຽວກັບຍຸດທະສາດສັກວັກຊິນກັນພະຍາດໂຄວິດ-19, ພ້ອມທັງສ້າງຄວາມສະດວກໃຫ້ແກ່ຫວຽດນາມກວ່າອີກ ໃນການສະໜອງວັກຊີນຄັ້ງຕໍ່ໄປ. ທ່ານ ໂຕແອັງຢູງ ເຫັນດີເປັນເອກະພາບຕໍ່ເລື່ອງສອງຝ່າຍເຊື່ອມຕໍ່ການເຄື່ອນໄຫວແລກປ່ຽນຄະນະຜູ້ແທນໂດຍໄວ ແລະຜັນຂະຫຍາຍບັນດາກົນໄກຮ່ວມມືຫຼັກແຫຼ່ງ ເພື່ອແນໃສ່ສ້າງກໍາລັງໜູນໃໝ່ໃຫ້ສາຍພົວພັນຄູ່ຮ່ວມມືຍຸດທະສາດໃນຂົງເຂດຕ່າງໆຄື: ການເມືອງ, ການທູດ, ການຄ້າ, ການລົງທຶນ, ການຮ່ວມມືພັດທະນາ, ການປ້ອງກັນຊາດ-ປ້ອງກັນຄວາມສະຫງົບ, ວັດທະນະທໍາ, ການສຶກສາ, ສາທາລະນະສຸກ, ວິທະຍາສາດເຕັກໂນໂລຢີ, ການແລກປ່ຽນປະຊາຊົນ...
ໄຊພອນ